SIS พุ่ง 5% โบรกฯชี้กำไร Q2 นิวไฮต่อเนื่อง กำลังซื้อหนุนจาก “WFH”
SIS บวก 5% โบรกฯมองไตรมาส 2/64 กำไร 195 ลบ. ชี้นิวไฮต่อเนื่อง รับอานิสงส์ “WFH” เหตุกำลังซื้อคอมพิวเตอร์, สมาร์ทโฟน, Upside Risk เพิ่มขึ้นจากโควิดระบาด แนะนำ “ซื้อ” ราคาเป้าหมาย 45 บ. 
12 ก.ค. 2564

ผู้สื่อข่าวรายงานว่าวันนี้ (12 ก.ค. 2564) ราคาหุ้น บริษัท เอสไอเอส ดิสทริบิวชั่น (ประเทศไทย) จำกัด (มหาชน) หรือ SIS ณ เวลา 12.27 น. อยู่ที่ระดับ 37 บาท เพิ่มขึ้น 1.75 บาท หรือ 4.96% โดยทำจุดสูงสุดที่ 37.25 บาท และทำจุดต่ำสุดที่ 36.50 บาท ด้วยมูลค่าการซื้อขาย 62.17 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (12 ก.ค. 2564) แนะนำ “ซื้อ” SIS ราคาเป้าหมาย 45 บาท โดยประเมินว่าในไตรมาส 2/2564 กำไรสุทธิอยู่ที่ 195 ล้านบาท เพิ่มขึ้น 2% จากไตรมาสก่อน และเพิ่มขึ้น 33%จากงวดเดียวกันของปีก่อน โดยจะทำจุดสูงสุดใหม่เป็นไตรมาสที่ 5 ติดต่อกัน โดยจากความต้องการซื้อในส่วนของคอมพิวเตอร์, สมาร์ทโฟน และยังมี Upside Risk เป็นเพราะจากสถานการณ์ COVID-19 รุนแรงกว่าคาด ทำให้เกิดการ Work from Home ยืดออกไป ผลดังกล่าวยังคงทำให้หนุนกำลังซื้อไปอีกจนถึงปลายปี